**Csongrád Város Polgármesterétől**

Száma: Fjl/151-1/2023

Témafelelős: Varga Júlia

**ELŐTERJESZTÉS**

**Csongrád Városi Önkormányzat Képviselő-testületének**

**2023. február 23-i ülésére**

**Tárgy:** Csongrád Városi Önkormányzat Képviselő-testületének a településfejlesztési, településrendezési és településképi feladataival összefüggő partnerségi egyeztetések szabályairól szóló 25/2017 (IX.29.) számú rendeletének visszavonása

**Tisztelt Képviselő-testület!**

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Korm. rendelet) előírásai rendelkeznek többek között a településterv, a településképi arculati kézikönyv és a településképi rendelet készítése, valamint azok módosítása során szükséges partnerségi egyeztetés szabályairól. Csongrád Városi Önkormányzat Képviselő-testületének a településfejlesztési, településrendezési és településképi feladataival összefüggő partnerségi egyeztetések szabályairól szóló 25/2017 (IX.29.) számú rendelet (továbbiakban partnerségi rendelet) már nem felel meg ennek az új jogszabálynak, ezért új partnerségi rendelet megalkotására vagy a jelenlegi rendelet hatályon kívül kell helyezésére lenne szükség.

A Korm.rendelet előírása szerint a településtervet, a kézikönyvet és a településképi rendeletet, valamint azok módosításait a polgármester az elfogadás előtt az E-TÉR felületen egyeztetési eljárásban véleményezteti a lakossággal, érdekképviseleti, civil és gazdálkodó szervezetekkel, vallási közösségekkel (a továbbiakban együtt: partnerek).

Az E-TÉR felületen zajló egyeztetési eljárás mellett a helyi partnerségi egyeztetés lefolytatása is kötelező, amennyiben az önkormányzat partnerségi rendelete azt a településterv, a kézikönyv vagy a településképi rendelet készítése, módosítása tekintetében előírja.

A helyi partnerségi egyeztetés, az E-TÉR felületen zajló egyeztetési eljárás mellett, az eljárások lefolytatását komplikáltabbá teszi, továbbá az eljárások idejét megnöveli.

Ezek alapján indokolttá vált a hatályos helyi partnerségi rendelet visszavonása.

Kérem a Tisztelt Képviselő-testületet a rendelet hatályon kívül helyezésére.

Csongrád, 2023. február 16.

Bedő Tamás

polgármester

**Csongrád Városi Önkormányzat Képviselő-testületének ../2022. (II. ...) önkormányzati rendelete**

**A településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 25/2017.(IX. 29..)önkormányzati rendelet hatályon kívül helyezéséről**

**1. §**

Hatályát veszti a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 25/2017.(IX. 29..)önkormányzati rendelet.

**2. §**

Ez a rendelet a kihirdetését követő napon lép hatályba.

Bedő Tamás sk. Dr. Juhász László sk.

polgármester jegyző

Végső előterjesztői indokolás

A rendelet hatályon kívül helyezését az teszi szükségessé, hogy a hatályos jogszabályi környezetbe már nem illeszthető be.